**Приложение № 2**

**Към Заповед № РД09-764/10.10.2016 г.,**

**измененa със Заповед РД09-520/30.06.2017 г.**

**и заповед РД09-637/18.08.2017г.**

**(консолидирана версия)**

**МЕТОДИКА ЗА ОПРЕДЕЛЯНЕ НА ИНДИВИДУАЛНИТЕ ГОДИШНИ КВОТИ**

**ВЪВ ВРЪЗКА С ПРИЛАГАНЕ НА СХЕМА ЗА ДЪРЖАВНА ПОМОЩ „ПОМОЩ ПОД ФОРМАТА НА ОТСТЪПКА ОТ СТОЙНОСТТА НА АКЦИЗА ВЪРХУ ГАЗЬОЛА, ИЗПОЛЗВАН В ПЪРВИЧНОТО СЕЛСКОСТОПАНСКО ПРОИЗВОДСТВО”**

Чл. 1. Методиката урежда начинът за определяне на индивидуалната годишна квота за всеки земеделски стопанин извършващ дейност в първичното селскостопанско производство. При изчисляване разхода за газьол за нуждите на производството на първична селскостопанска продукция се взимат предвид основните технологични процеси, застъпени при отглеждането на селскостопанските култури и животни.

Чл. 2. (1) В схемата за държавната помощ се прилага модел, при който земеделските стопани декларират площите, които обработват със съответния вид култура и/или броя и вида на животните, които отглеждат в стопанството си.

(2) Регистрираните земеделски стопани подават заявление за държавна помощ в общинските служби по земеделие (ОСЗ) към Областните дирекции „Земеделие“. Заявлението съдържа информация, която се попълва автоматично от софтуер и такава, която се набира ръчно от операторите в ОСЗ.

(3) Видът и площите на културите, съответно видът и броят на животните, се попълват в заявлението автоматично от софтуер и представляват допустимите за подпомагане площи по схемата за единно плащане на площ (СЕПП) и установеният брой животни по схемите за обвързано подпомагане за животни.

(4) Информацията за броя на видовете и категориите животни, които не попадат в обхвата на схемите за обвързано подпомагане се въвежда ръчно от оператора в ОСЗ и се взима от анкетния формуляр на земеделския стопанин, който се попълва при (пре)регистрация по Наредба № 3/1999 г.

(5) Наличието на регистриран животновъден обект по Закона за ветеринарномедицинската дейност се проверява (автоматично от модула за прием на заявления) в Интегрираната система за администриране и контрол (ИСАК).

(6) Операторът в ОСЗ, който приема заявлението, зарежда в системата опис на фактурите под формата на файл, с предварително зададен формат. Количеството газьол се изчислява автоматично от системата като сбор от литрите въведени с файла.

(7) Максимално допустимото количество газьол (в литри) на всеки земеделски стопанин, за което се възстановява част от стойността на акциза се изчислява автоматично от софтуер (модул в ИСАК) на базата на площи и животни съгласно подаденото заявление, и разходните норми, съгласно Приложения 1 и 2.

Чл. 3. (1) За установяване на максимално допустимото за подпомагане количество газьол за всеки земеделски стопанин, се работи в определена последователност. По отношение на растениевъдството (виж Приложение 1) тази последователност включва следните стъпки:

1. За да се прецени към коя група селскостопански култури спада декларираната за отглеждане от земеделския стопанин култура, се прави справка в Приложение 1, където културите са изброени в колона Б *Пример: Ако стопанинът е декларирал, че отглежда ръж, справката по Приложение 1 показва, че ръжта попада в ред № 1 на таблицата, т. е. в „Култури със слята повърхност”.*

2. След като вече е известно към кой ред от таблицата по Приложение 1 спада отглежданата култура е необходимо да се определи разходната норма за 1 хектар (ха) площ. Тази информация се съдържа в колона В от таблицата по Приложение 1 (среден разход на гориво в л/ха) и показва средния годишен разход на газьол за обработката на 1 хектар селскостопанска площ за съответния вид култура или за угар.

*Пример: За обработката на 1 хектар с ръж, т. е. „Култури със слята повърхност”, този показател е 76,60 л/ха.*

3. Съобразно декларирания от земеделския стопанин обем площи с отглеждани култури се изчислява годишното потребление на гориво в литри.

*Пример: За отглеждане на 10 ха ръж при годишна разходна норма от 76,60 л/ха, общият обем гориво, изразходен през годината за тази дейност ще възлиза на 766,00 литра, т. е. 10 ха х 76,60 л/ха. Този обем гориво представлява максималното допустимото за подпомагане количество газьол на земеделския производител по отношение на съответната култура.*

(2) По отношение на животновъдството (виж Приложение 2) тази последователност включва следните стъпки:

1. Установява се към кой ред от таблицата по Приложение 2 спадат декларираните видове животни (колона Б). След това се прави справка с колона В , която показва разходната норма за газьол при отглеждането на съответните видове животни.

2. Съобразно установения брой на отглежданите видове животни се изчислява годишното потребление на гориво в литри. Този обем гориво представлява максималното допустимото за подпомагане количество газьол на земеделския производител по отношение на животните.

(3) Когато земеделският стопанин отглежда повече от един вид култури и/или животни, получените литри за всеки един вид култура и/или животни се сумират, за да се получи общото максимално допустимото за подпомагане количество газьол на земеделския производител.

Чл. 4. (1) За всеки земеделски стопанин се определя индивидуална годишна квота в литри, която е по-ниската от:

1. максимално допустимото количество газьол по чл. 3, ал. 1 и

2. количеството закупен газьол по фактури.

 (2) За определяне на индивидуалната годишна квота се взема предвид само количеството газьол от фактури, фигуриращи в дневниците за продажби на съответните доставчици.

*Пример: Ако количеството закупено гориво е по-малко от максимално допустимото за подпомагане количество газьол, индивидуалната годишна квота приема стойността на количеството закупено гориво. Ако количеството закупено гориво е по-голямо от максимално допустимото за подпомагане количество газьол, индивидуалната годишна квота приема стойността на максимално допустимото за подпомагане количество газьол.*

Чл. 5. (1) Отстъпката от стойността на акциза за литър закупен газьол се определя в левове по следната формула:

ОСА=ОРП/∑ИГКи,

където:

ОСА е отстъпката от стойността на акциза за литър закупен газьол;

ОРП е общият размер на държавната помощ;

ИГКи са индивидуалните годишни квоти на земеделските стопани за съответната година в литри, или

Отстъпката от стойността на акциза за литър закупен газьол е равна на частното от общият размер на държавната помощ (84 мл. лева за 2016 г.) и сбора от индивидуалните годишни квоти на земеделските стопани за съответната година.

(2) Отстъпката не може да надвишава разликата между размера на акциза за литър газьол, определен по реда на Закона за акцизите и данъчните складове, и минималната данъчна ставка за газьол за моторно гориво, определена в Таблица Б на Приложение І на Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията.

(3) Министърът на земеделието и храните определя със заповед отстъпката по ал. 1 за съответната година. При необходимост министърът на земеделието и храните намалява отстъпката до разликата по ал. 2.

***Приложение 1***

**Средни разходни норми на дизелово гориво за механизирани дейности по култури и групи култури за една година – в литри за 1 ха, включително изкуствени и постоянни ливади**

|  |  |  |
| --- | --- | --- |
| **№ по ред** | **Групи култури / угар****Код по ИСАК** | **Среден разход на гориво****литри/ хектар** |
| А | **Б** | **В** |
| 1 | **Култури със слята повърхност:**Пшеница мека (зимна) – 111011; Пшеница мека (пролетна) – 111012; Еднозърнест лимец – 111013; Двузърнест лимец – 111014; Твърда пшеница – 111020; Ръж (зимна) – 111031; Ръж (пролетна) – 111032; Тритикале (зимно) – 111041; Тритикале (пролетно) – 111042; Ечемик (зимен) – 111061; Ечемик (пролетен) – 111062; Овес (зимен) – 111071; Овес (пролетен) – 111072; Просо – 111080; Ориз – 111100; Маслодайна рапица (зимна) – 122031; Маслодайна рапица (пролетна) – 122032 | **76,6** |
| 2 | **Окопни култури:**Царевица за зърно – 111050; Сорго – 111090; Захарно цвекло – 121030; Слънчоглед – 122010; Памук – 123010; Царевица за силаж – 131010; Фуражно цвекло – 131020; Захарна царевица – 141130 | **81,4** |
| 3 | **Зърнено-бобови култури**:Фасул (зърно) – 112010; Нахут – 112020; Грах за зърно (зимен) – 112041; Грах за зърно (пролетен) (вкл. фуражен) – 112042; Бакла за зърно – 112050; Леща – 112060; Соя – 122040; Фъстъци – 122050;  | **57,4** |
| 4 | **Фуражни култури:**Едногодишни зърнено-житни – 131030; Едногодишни зърнено-бобови – 131040; Фий – 131041; Бурчак – 131042; Репко – 131043; Смесени едногодишни – 131050; Едногодишни фуражни зеленчуци – 131060; Люцерна – 132021; Детелина – 132022; Звездан – 132023; Еспарзета – 132024; Лупина – 132025 | **42,2** |
| 5 | **Постоянни ливади за сено (естествени или изкуствени):**Изкуствени ливади - житни – 132010; Изкуствени ливади - бобови – 132020; Изкуствени ливади - смесени – 132030; Ливади за косене – 315000; Постоянно затревени площи, поддържани в състояние, годно за паша или косене – 316000  | **35,0** |
| 6 | **Зеленчукови култури:**Домати (на открито) – 141013; Пипер (на открито) – 141023; Патладжан – 141030; Краставици (на открито) – 141043; Корнишони на открито – 141045; Картофи – 150000; Домати (оранжерийни - отопляеми оранжерии) – 181011; Домати (оранжерийни - неотопляеми оранжерии) – 181012; Пипер (оранжериен – отопляеми оранжерии) – 181031; Пипер (оранжериен – неотопляеми оранжерии) – 181032; Краставици (оранжерийни - отопляеми оранжерии) – 181041; Краставици (оранжерийни - неотопляеми оранжерии) – 181042  | **113,4** |
| 7 | **Други зеленчуци:**Тикви за семки – 122080; Тиквички – 141050; Тикви – 141060; Дини – 141070; Пъпеши – 141080; Зелен фасул – 141090; Зелен грах – 141100; Зелена бакла – 141110; Бамя – 141120; Главесто зеле – 142010; Карфиол – 142020; Броколи – 142030; Салата – 142040; Марули – 142050; Спанак – 142060; Копър – 142080; Моркови – 143010; Магданоз – 143020; Целина – 143030; Салатно цвекло – 143040; Репички – 143050; Ряпа – 143060; Лук – 144010; Чесън – 144020; Праз – 144030; Арпаджик – 144040; Артишок – 146010; Аспержи – 146020; Листностъблени зеленчукови култури (оранжерийни площи) – 182000; Луковични зеленчукови култури (оранжерийни площи) – 184000  | **59,2** |
| 8 | **Овощни култури:** Овощни видове – 220000; Семкови овощни видове – 221000; Ябълки – 221010; Круши – 221020; Дюли – 221030; Костилкови овощни видове – 222000; Сливи – 222010; Праскови – 222021; Нектарини - 222022; Кайсии/зарзали – 222030; Череши – 222040; Вишни – 222050 | **157,0** |
| 9 | **Други овощни видове:**Дрян – 222060; Ядкови (черупкови) видове – 223000; Орехи – 223010; Бадеми – 223020; Лешници – 223030; Кестени – 223040; Смокини – 224095 | **49,0** |
| 10 | **Ягодоплодни**:Ягоди – 224010; Малини – 224020; Къпини – 224030; Френско грозде – 224040; Арония – 224050; Касис – 224060; Актинидия (киви) – 224070; Бодливо грозде – 224080; Боровинки – 224090 | **66,2** |
| 11 | **Лозя:**Лозя – 210000; Винени – 211000; Десертни – 212000 | **135,5** |
| 12 | **Медицински и ароматни култури:**Анасон – 124010; Резене – 124015; Кориандър – 124020; Валериана – 124040; Босилек – 124050; Бял трън – 124060; Лайка – 124070; Черна мерудия – 124100; Синап – 131044; Многогодишни медицински и ароматни култури – 230000; Маслодайна роза – 231010; Лавандула – 231020; Мента – 231030; Беладона – 231040; Блатно кокиче – 231050; Бял риган – 231070; Ехинацея – 231080; Жълт мак – 231090; Хизоп – 231110; Маточина – 231130; Мащерка – 231140; Медицинска ружа – 231150; Пелин – 231180; Пиретрум – 231190; Розмарин – 231200; Салвия – 231210; Шипка – 231230**Технически култури:**Хмел – 121010; Тютюн – 121020; Сусам – 122020; Лен маслодаен – 122060; Коноп – 123030;  | **69,0** |
| 13 | **Разсадници за трайни насаждения:**Разсадници – 240000; Лозов посадъчен материал – 241000; Овощен посадъчен материал – 242000; Разсадници за декоративни растения – 243000.**Площи за производство на посевен и посадъчен материал:**Хмел – 171030; Тютюн – 171040; Медицински и ароматни култури – 173000; Зеленчуци – 174000; Ягодоплодни – 175000; Цветя – 176000; Изкуствени ливади – 177000**Цветя:**Цветя, отглеждани за рязан цвят – 161000; Цветя, отглеждани за луковици – 162000; Саксийни култури – 163000; Декоративни храсти – 164000; Цветя и декоративни растения – 186000; Цветя – 186100 | **57,0** |
| 14 | **Площи с угари и други земеделски култури**Площи с угари – 190000;Други зърнено-житни – 111110; други зърнено-бобови – 112030; други индустриални култури – 121040; други маслодайни култури – 122070; други медицински и ароматни култури – 124110; други фуражни зеленчуци – 131070; други фуражни култури – 131080; други плодови зеленчукови култури – 141140; други листно-стъблени култури – 142070; други кореноплодни култури – 143070; други луковични зеленчукови култури – 144050; други многогодишни зеленчукови култури – 146030; Други декоративни растения – 165000; Други зеленчукови култури – 185000; други семкови овощни видове – 221050; други костилкови овощни видове – 222070; други ядкови (черупкови) овощни видове – 223060; други ягодоплодни култури – 224100; други овощни култури – 225000; други многогодишни ароматни култури – 231240 | **29,0** |

Забележка:

Разработката е направена при:

1. Групиране на културите по групи, в зависимост от вида, предназначението и/или технологията на отглеждане.

2. Зонални норми за разход на гориво при механизирани работи в земеделието. При изчисленията са ползвани осреднени норми за разход на гориво за съответната култура и зони на отглеждане.

3. Разходът на гориво е изчислен за технологични дейности при първичното производство на земеделските култури в литри на хектар, за една календарна година.

 ***ВНИМАНИЕ:*** *Годишният разход на гориво в растениевъдството се изчислява на базата на засетите площи и отглеждани култури, които са били реколтирани през финансовата/календарната година, а не през стопанската година.*

Под *технологични дейности при отглеждане на културите* се разбира следното:

При отглеждане на културите, за да се изчисли какъв е необходимият разход на средства (материални и финансови), се изготвя технологична карта. Всяка технологична карта за отглеждане на дадена култура съдържа: последователно подредени технологични мероприятия или дейности (елементи) за определяне на необходимия разход на човекодни, материален  и финансов ресурс  при отглеждането, прибирането на културите и транспортирането на готовата продукция до складовете /в т. ч. вида и броя на техниката/. T.e. това е остойностеният общ разход за единица площ (жив труд /ч.д./, материали /семена, торове, препарати, гориво-смазочни и др./, необходима земеделска техника и други), т. к. при акциза за гориво са включени само механизирани дейности, при които се изразходва гориво (дизелово), са наречени по този начин: „технологични дейности при отглеждане на културите”.

Средният разход на гориво в литри за хектар по колона В представлява средно претеглена величина за страната.

***Приложение 2***

**Средно годишни разходни норми на дизелово гориво за отглеждане на животни – в литри за един брой животно/птица или пчелно семейство**

|  |  |  |
| --- | --- | --- |
| **№ по ред** | **Видове и категории животни** | **Разходна норма – литра за 1 бр. животно/ птица/пчелно семейство [[1]](#footnote-1)** |
| **А** | **Б** | **В** |
| **I.Видове и категории животни,** **които попадат в обхвата на схемите за обвързано подпомагане [[2]](#footnote-2)** |
| 1.1. | Млечни крави | 99,50 |
| 1.2. | Месодайни крави  | 99,50 |
| 1.3. | Месодайни юници | 79,60 |
| 1.4. | Овце-майки и/или кози-майки | 14,90 |
| 1.5. | Биволици  | 99,50 |
| 1.6. | Малакини и малачета над 1 година за разплод | 69,65 |
| 1.7. | Биволи – мъжки животни на възраст 2 или повече години | 99,50 |
| 1.8. | Малачета на възраст от 1 до 2 г. | 69,65 |
| 1.9. | Малачета на възраст до 1 г. | 39,80 |
| **II.Видове и категории животни,** **които не попадат в обхвата на схемите за обвързано подпомагане [[3]](#footnote-3)** |
| 2.1. | Мъжки животни от рода на ЕРД на възраст 2 или повече години (непосочени по схемата за биволи) [[4]](#footnote-4) | 99,50 |
| 2.2. | Телета и малачета над 1 година за разплод и бременни юници – 4006, 4103 (не посочени по схемата за обвързано подпомагане за месодайни крави и/или юници [[5]](#footnote-5) | 69,65 |
| 2.3. | Телета и малачета на възраст от 1 до 2 г. – 4102 (непосочени по схемата за биволи) [[6]](#footnote-6) | 69,65 |
| 2.4. | Телета и малачета на възраст до 1 г. – 4101 (непосочени по схемата за биволи) [[7]](#footnote-7) | 39,80 |
| 2.5. | Овце, кози –4007, 4010 (непосочени по схемите за обвързано подпомагане за овце-майки/кози-майки) [[8]](#footnote-8) | 14,90 |
| 2.6. | Еднокопитни/коне – 4025  | 46,80 |
| 2.7. | Свине-майки за разплод, с тегло 50 кг и повече – 4014 | 24,81 |
| 2.8. | Прасенца с живо тегло под 20 кг – 4108  | 1,34 |
| 2.9. | Свине за угояване – 4109  | 14,26 |
| 2.10. | Кокошки носачки – 4017  | 0,78 |
| 2.11. | Бройлери – 4110  | 0,33 |
| 2.12. | Щрауси – 4023  | 19,50 |
| 2.13. | Други домашни птици – 4019, 4020, 4021, 4022, 4111 | 1,67 |
| 2.14. | Зайци, женски за разплод – 4031 | 1,11 |
| 2.15. | Пчели (пчелно семейство) – 4027  | 6 |

При изчисляване разхода на гориво за нуждите на животновъдството са взети предвид основните технологични процеси, застъпени при отглеждането на селскостопанските животни. Държавната помощ обхваща и подвижното пчеларство, тъй като за практикуването му се налага употребата на гориво, вкл. и газьол в зависимост от вида на използваното превозно средство.

В животновъдната ферма е необходимо използването на гориво за следните дейности:

* залагане на фураж с фуражораздаващо ремарке;
* почистване на помещенията (в т.ч. на дворчетата за разходка), транспортиране на тора до торохранилището и/или обработваема земя (над 90% от фермите почистват с булдозерна лопата);
* претъпкване на силажните ями;
* транспорт на суровини, предназначени за постеля (стърготини, слама и др.);
* транспорт във връзка с дейността на фермата, в т. ч. вътрешен транспорт в рамките на фермата;

Изчисленията за количеството гориво са осреднени в зависимост от технологията на отглеждане на животните. Необходимото гориво за тези дейности, по видове животни е дадено в таблицата по-долу. При определяне на разхода се отчитат параметрите, заложени в Приложение І на Регламент (ЕО) № 1200/2009, където видовете животни се приравняват на животински единици.

**Разчет за годишен разход на гориво за едно пчелно семейство**

По данни на отдел „Агростатистика” към Министерство на земеделието и храните, през 2016 г. в България общо 639 пчелни стопанства са практикували подвижно пчеларство. Броят на пчелните семейства, които стопаните са придвижвали с цел практикуване на подвижно пчеларство е 44 165, като разходите за транспорт и издаване на ветеринарномедицински свидетелства са в размер на 12,11 лв. за 1 (едно) пчелно семейство. Разходът за транспорт и в частност за гориво се явява основен в подвижното пчеларство. Съобразно разполагаемите данни, за целите на изчисляването на ставка по помощта се установи годишна разходна норма от 6 (шест) литра газьол за придвижване на пчелно семейство.

1. Разходните норми са изчислени с включен транспорт на фураж. [↑](#footnote-ref-1)
2. Ако една и съща категория животни са заявени по повече от една схема за обвързана подкрепа (напр. животни под селекционен контрол и преходна национална помощ по отношение на овце-майки и кози-майки), за целите на настоящата държавна помощ следва да се вземе по-голямата от заявените бройки. [↑](#footnote-ref-2)
3. За броя на видовете и категории животни, които не подлежат на подпомагане по схемите за обвързано подпомагане на животни се взима информация от анкетния формуляр на земеделския стопанин, който се попълва при (пре)регистрация по Наредба № 3/1999 г. [↑](#footnote-ref-3)
4. Тази категория говеда няма собствен код. Бройката се изчислява като разлика между общия брой животни под код 4100 и сумата от категории 4101, 4102, 4103, 4104, 4105, 4006. [↑](#footnote-ref-4)
5. От бройката (сбор от кодове 4006 +4103) следва да бъдат извадени бройките по т.1.3. (месодайни юници) и 1.6. (малакини и малачета над 1 година за разплод), които се подпомагат по схемите за обвързана подкрепа. [↑](#footnote-ref-5)
6. От бройката по код 4102 следва да бъдат извадени бройките по т.1.8. (малачета на възраст от 1 до 2 г.), които се подпомагат по схемите за обвързана подкрепа. [↑](#footnote-ref-6)
7. От бройката по код 4101 следва да бъдат извадени бройките по т.1.9. (малачета на възраст до 1 г.), които се подпомагат по схемите за обвързана подкрепа. [↑](#footnote-ref-7)
8. От бройката (сбор от кодове 4007+4010) следва да бъдат извадени бройките по т.1.4. (Овце-майки и/или кози-майки), които се подпомагат по схемите за обвързана подкрепа. [↑](#footnote-ref-8)